Gerosios Valios kolonijos

„Gerosios Valios“ kolonijos () – XIX a. Jungtinėje Nyderlandų Karalystėje (dabartiniuose Nyderlanduose ir Belgijoje) įsteigtos žemdirbių kolonijos, siekiant padėti skurdžiai gyvenantiems miestiečiams.

„Gerosios Valios“ kolonijas sumanė olandų generolas Johanesas van den Boschas. Po Napoleono užkariavimų, Olandų Rytų Indijų bendrovės žlugimo ir „metų be vasaros“ daug Nyderlandų gyventojų skurdo, o miestuose po pramonės perversmo buvo gyventojų perteklius. Johanesas van den Boschas, vedinas Apšvietos idėjų, įkūrė geradarystės draugiją (Maatschappij van Weldadigheid). Ši neįsisavintose karalystės teritorijose gavusi iš karaliaus žemių, ten steigė kolonijas, į kurias kvietė keltis nepasiturinčius miestiečius. Draugijos nariai kolonistus mokė žemdirbystės, sodininkystės, miškininkystės, dorovinių idealų. Nuo 1825 m. veikė ir „nelaisvosios“ kolonijos, kur apgyvendinti elgetos, našlaičiai, benamiai. Šios kolonijos buvo bendruomeninės, jų nariai griežtai prižiūrimi ir baudžiami už netinkamą elgesį.Cees Bijl; Kathleen Helsen; Jan de Haes (December 2019). Colonies of Benevolence World Heritage Nomination (Report). United Nations Educational, Scientific, and Cultural Organization.

XIX a. vid. šiose kolonijose gyveno ~11 000 gyventojų. „Gerosios Valios“ kolonijos gyvavo iki pat XX a., bet po I pasaulinio karo nustojo savo reikšmės ir tapo įprastais kaimais.

Pagrindinės „Gerosios Valios“ kolonijos – Frederiksordas, Vilhelminaordas, Venheizenas (Drentės provincija, Nyderlandai), Vortelis (Antverpeno provincija, Belgija) – 2021 m. įtrauktos į UNESCO pasaulio paveldo sąrašą,Colonies of Benevolence, unesco.org taip pat gavusios Europos paveldo ženklą.Colonies of Benevolence (Belgium, the Netherlands), europa.eu

 Šaltiniai 

Kategorija:Nyderlandų istorija
Kategorija:Belgijos istorija
Kategorija:Europos paveldo ženklas